Kuidas võiks välja näha üks ideaalne päev? Mul on mõned ideed.  Hommikul ei tohiks äratajaks olla kella tirin, kõige paremini teeb selle töö ära päike.  Siis võiks lihtsalt vedeleda, lugedes mõnd raamatut, mida ei tahakski käest panna (nt minul on parajasti pooleli Dan Browni The Lost Symbol ning Browni raamatutest on end alati raske välja rebida).  Kui kätte jõuab lõuna ja päike on kõrgel  taevas, tuleb pakkida asjad ja sõita maale, kus ootavad kevadise oja vulin, konnakontsert ja loomakari (kaks ja pool hiiglaslikku koera annavad karja mõõdu välja küll, rääkimata neile lisanduvast kassiperest). Nii on võimalik veeta terve päev oma värskelt talveunest ärganud fotoaparaadiga taas tutvust tehes ning kõik kevade märgid jäädvustada. Üles saavad võetud ka loomapere lõbusad tegemised, mis tihtipeale teevad kaamerasilma ees loodusele äragi.  Ideaalsest kevadpäevast ei puudu ka värske kasemahl  ning jalutuskäik üle karjamaade sinavate metsaalusteni, kust sinillilli võiks kahe peoga korjata. Sest tegelikult pole see ju päris õige kevad, kui vähemalt korra pole võimalik kas lumikellukesi või sinililli korjamas käia. Minul sai käidud. Korjasime kaks ilusat kimpu.  Õhtupoolik jõuab kätte ning kõhud on tühjad. Grill tuleb kuumaks ajada ning õue laud katta (sest kes ikka nii mõnusa ilmaga toas istuda tahaks). Esimest korda õnnestus mul istuda väljas pika valge linaga kaetud laua taga, süües kõike head  ja paremat ning juues kõrvale maitsvat punast veini. Ei mingeid plastiknõusid, kõik oli nö päris. Tunne oli nagu filmis.  Laupäeva õhtu poleks täiuslik ilma saunata, sest kus mujal oleks parem endast talvine väsimus minema vihtuda. Mõeldud, tehtud! Siis väike koogi- ja teering ning magama. Hommikul tervitas taas pidulaud, kõige keskel värvilised munad. Ma isegi ei põe, et T. minu muna ühe hoobiga tervenisti puruks lõi (jah, mõlemast otsast korraga), sest ei loe võit, vaid osavõtt.  Tundsin täna  hommikul nagu oleksin viis päeva järjest maganud - nii palju energiat sain ühest päevast juurde. Sel nädalavahetusel on lõputöö täiesti kõrvale jäänud, aga ma ei kahetse, sest kogu asi on seda väärt olnud. Ühel hetkel panen siia kindlasti mõne pildi ka, aga hetkel pole vajalikku juhet käepärast.    Toredaid pühi!    NB! Homme kõik Tartusse öölaulupeole!